Coaliţia de guvernare a avut luni seară, 18 martie, o nouă rundă de negocieri privind candidații la Primăria Capitalei și la primăriile de sector.
Decizia luată în cadrul şedinţei Coaliţiei este ca PSD și PNL să aibă la alegerile din 9 iunie candidat comun la Primăria Capitalei, candidaţi comuni la sectoare, dar şi la Consiliul General al Municipiului Bucureşti şi la consiliile locale de sectoare,, au declarat surse politice.
Coaliţia analizează candidaţii comuni, la Capitală cel mai probabil urmând să decidă susţinerea unui independent, medicul Cătălin Cîrstoiu, managerul Spitalului Universitar din Capitală.
De asemenea, sunt certe până în prezent candidaturile actualilor primari în funcţie, de la sectoarele 3, 4 şi 6, Robert Negoiţă, Daniel Băluţă şi Ciprian Ciucu, la celelalte sectoare urmând să se stabilească, de asemenea, candidaţi ce vor fi susţinuţi de ambele formaţiuni.